अगस्त में अमरीकी मिसाइल हमले में पाकिस्तानी तालेबान के नेता बैतुल्ला महसूद के मारे जाने के बाद दल के नए नेता हकीमुल्ला पहली बार सार्वजनिक रूप से सामने नज़र आए हैं.हकीमुल्ला महसूद ने कहा कि वे बैतुल्ला महसूद की मौत का बदला लेंगे.इस्लामाबाद स्थित बीबीसी संवाददाता का कहना है कि हकीमुल्ला महसूद का मीडिया के सामने आने का फ़ैसला करना ये दर्शाता है कि तालिबान नेतृत्व इस क्षेत्र में अपने लोगों का मनोबल बढ़ाने के लिए आतुर है.हाल के समय में पाकिस्तानी सेना और अमरीकी चालकरहित विमान बड़ी आक्रामकता से इस क्षेत्र में मिसाइल हमले कर रहे हैं.मुलाक़ातहकीमुल्ला महसूद ने केवल अपने कबीले के पत्रकारों से एक अज्ञात स्थान पर मुलाक़ात की.महसूद क़बीले के पाँच पत्रकारों ने इस रविवार दक्षिणी वज़ीरिस्तान में तालेबान के गढ़ में हकीमुल्ला से मुलाक़ात की.बीबीसी संवाददाता का कहना है कि हकीमुल्ला के इस तरह से पत्रकारों से मिलने से उनके मारे जाने को लेकर किए जा रहे दावों का आधार समाप्त समझा जा सकता है.हकीमुल्ला महसूद ने पिछले कुछ समय में बीबीसी समेत कई मीडिया संगठनों के साथ फ़ोन पर बात की थी लेकिन इसके बावजूद उनकी मौत को लेकर अटकलें चलती रहीं।बदलापत्रकारों से मिलते समय हकीमुल्ला महसूद तालेबान में आत्मघाती हमलावरों को प्रशिक्षण देनेवाले अपने वरिष्ठ कमांडरों क़ारी वलीउर रहमान और क़ारी हुसैन के साथ थे.उनसे मिलनेवाले एक पत्रकार ने बीबीसी को बताया कि सभी चरमपंथियों का स्वास्थ्य अच्छा लग रहा था.हकीमुल्ला महसूद ने कहा कि उनका गुट पूर्व तालिबान प्रमुख बैतुल्ला महसूद को मारने का बदला लेगा और वे पाकिस्तान और अमरीका के ठिकानों पर हमले करेंगे.अफ़ग़ानिस्तान से लगी पाकिस्तान सीमा में तालिबान के कई वरिष्ठ कमांडर हाल के समय में पाकिस्तान और अमरीकी सेना की संयुक्त कार्रवाई का निशाना बन चुके हैं.पिछले सप्ताह हकीमुल्ला महसूद के भाई की सुरक्षाबलों के साथ झड़प में मौत हो गई थी.